范公叢竹歌
作者：岑參
朝代：唐

paragraphs: 世人見竹不解愛，知君種竹府城內。
此君託根幸得地，種來幾時聞已大。
盛暑翛翛叢色寒，閑宵槭槭葉聲乾。
能清案牘簾下見，宜對琴書窗外看。
爲君成陰將蔽日，迸笋穿堦踏還出。
守節偏凌御史霜，虛心願比郎官筆。
君莫愛南山松樹枝，竹色四時也不移。
寒天草木黃落盡，猶自青青君始知。